有學者指，強同弱拍子之間嘅交替係源於人性深處嘅，喺音樂、舞蹈同詩等歷史悠久嘅藝術嗰度都可以見得到，例如啲人喺跳舞嗰陣成日都會用其中一隻腳嘅腳板踏地嚟打拍子，隻腳板重複噉上落，隻腳板每一嚇掂地都算一嚇拍子，重複噉「1 2 3 4、1 2 3 4、1 2 3 4...」噉打，嘗試熟習用自己身體嘅鬱動嚟配合首音樂嘅節拍，而舞蹈界一般認同，舞蹈嘅美感其中一個最重要嘅來源正正就係舞步同首音樂當中嗰啲（一路重複嘅）拍子之間嘅配合。